ড. ইফতেখারুজ্জামান বলেন, মেধাভিত্তিক সমাজ গঠনে রাষ্ট্রীয় অঙ্গীকার বাস্তবায়নকারী সংস্থা এনসিটিবি কর্তৃক সম্প্রতি একটি বিশেষ সাম্প্রদায়িক গোষ্ঠীর চাহিদার প্রেক্ষিতে পাঠ্যপুস্তকে পরিবর্তন ও সংশোধন আনা হয়েছে, যার অনেক কিছুই বাংলাদেশের মহান মুক্তিযুদ্ধ, স্বাধীনতা ও মৌলিক চেতনার পরিপন্থী। অন্যদিকে, দীর্ঘদিনেও এনসিটিবি’র পরিচালনার জন্য প্রয়োজনীয় বিধি জারি না হওয়ায় মন্ত্রণালয়ের দ্বারা আদিষ্ট হয়ে এনসিটিবি’কে তার কার্যক্রম পরিচালনা করতে হচ্ছে বলে তিনি অভিমত প্রকাশ করেন। ড. জামান জাতীয় ও আন্তর্জাতিকভাবে সুখ্যাতিসম্পন্ন বিশেষজ্ঞদের সম্পৃক্ত করে সাময়িকভাবে গঠিত একটি বিশেষ কমিটির মাধ্যমে এনসিটিবি’কে একটি স্বাধীন কমিশন হিসেবে পুনর্গঠনের দাবি জানান। তিনি বলেন, এই বিশেষ কমিটির ওপর কমিশন গঠন প্রক্রিয়া, কমিশনের দায়িত্ব, কার্যপ্রণালী ও জবাবদিহিতার প্রক্রিয়া চিহ্নিত করে কমিশন গঠন প্রক্রিয়া নির্ধারণে একটি আইন তৈরির দায়িত্ব প্রদান করা যেতে পারে এবং এই আইনের ভিত্তিতে এনসিটিবি’কে একটি কমিশন হিসেবে পুনর্গঠনের জন্য সরকার উদ্যোগ গ্রহণ করতে পারে।